Na temelju članka 78. Zakona o komunalnom gospodarstvu („Narodne novine", broj 68/18) i članka 32. Statuta Općine Biskupija („Službeni vjesnik Šibensko-kninske županije“, br. 9/09, 4/11, 8/12, 4/13 i 2/18), Općinsko vijeće Općine Biskupija, na 20. sjednici održanoj 04. veljače 2019. godine, donosi

**ODLUKU O KOMUNALNOM DOPRINOSU**

**I. OPĆE ODREDBE**

**Članak 1.**

Ovom Odlukom određuju se:

- zone u Općini Biskupija za plaćanje komunalnog doprinosa,

- jedinična vrijednost komunalnog doprinosa po pojedinim zonama u Općini Biskupija (u daljem tekstu: jedinična vrijednost komunalnog doprinosa),

- način i rokovi plaćanja komunalnog doprinosa,

- opći uvjeti i razlozi zbog kojih se u pojedinim slučajevima može odobriti djelomično ili potpuno oslobađanje plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području cijele jedinice lokalne samouprave i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drukčije.

Komunalni doprinos je prihod proračuna Općine Biskupija koji se koristi samo za financiranje građenja i održavanja komunalne infrastrukture.

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa (u daljnjem tekstu: Obveznik).

Općina Biskupija ne plaća komunalni doprinos na svom području.

Ukoliko ima više suvlasnika na zemljištu na kojem se gradi građevina ili se nalazi građevina koja se rekonstruira, onda se komunalni doprinos mora utvrditi za svakog suvlasnika zasebno, razmjerno njegovom suvlasničkom udjelu u vlasništvu zemljišta, a ukoliko je obveza plaćanja komunalnog doprinosa prenijeta na više investitora ugovorom, komunalni doprinos će se utvrditi za svakog investitora u jednakom dijelu, osim ako razmjerni udio svakog investitora u plaćanju komunalnog doprinosa nije ugovorom s vlasnikom utvrđen tako da je udio svakog investitora drugačiji.

Komunalni doprinos za ozakonjenje zgrade koja je u vlasništvu više suvlasnika plaća zasebno svaki suvlasnik razmjerno svojem suvlasničkom udjelu u zgradi suglasno Zakonu o postupanju s nezakonito izgrađenim zgradama („Narodne novine“ broj 86/12, 143/13 i 65/17).

**Članak 4.**

Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m3) s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m2) s jediničnom vrijednošću komunalnog doprinosa u zoni u kojoj se građevina gradi ili je izgrađena.

**Članak 5.**

Ako se postojeća zgrada uklanja zbog građenja nove zgrade ili ako se postojeća zgrada dograđuje ili nadograđuje, komunalni doprinos obračunava se na razliku obujma zgrade u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa. Odredbe ovog članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

Odredbe ovog članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjenje građevine.

**II. ZONE ZA PLAĆANJE KOMUNALNOG DOPRINOSA**

**Članak 6.**

U Općini Biskupija ovisno o pogodnosti položaja određenog područja i stupnja opremljenosti objektima i uređajima komunalne infrastrukture, određuju se sljedeće zone za plaćanje komunalnog doprinosa i to:

I. zona, obuhvaća zone gospodarske namjene-proizvodna I1, I2, ugostiteljsko turistička T2, T3, površine za iskorištavanje mineralnih sirovina E3,

II. zona, obuhvaća zone gospodarske namjene-poslovna K1,K2 i zonu javne i društvene namjene D5,

III. zona, obuhvaća područje naselja Biskupija, Orlić, Markovac, Riđane, Uzdolje, Zvjerinac, Ramljane i Vrbnik izvan područja koje obuhvaća zona I. i II.

Za određivanje granica zona iz stavka 1. ovog članka primjenjuju se odredbe dokumenata prostornog uređenja Općine Biskupija.

**III. JEDINIČNA VRIJEDNOST KOMUNALNOG DOPRINOSA**

**Članak 7.**

Jedinična vrijednost komunalnog doprinosa određuje se po m3 (prostornom metru) građevine koja se gradi na odnosnoj građevnoj čestici prema vrsti objekta i uređaja komunalne infrastrukture i pojedinim zonama te iznosi:

1. za prvu zonu 20 kn,

2. za drugu zonu 18 kn,

3. za treću zonu 16 kn.

Za podnositelje zahtjeva za ozakonjenje nezakonito izgrađenih zgrada koji su zahtjev podnijeli do 30. lipnja 2018. godine, a sukladno Zakonu o postupanju sa nezakonito izgrađenim zgradama („Narodne novine“ broj 86/12, 143/13 i 65/17) utvrđuje se jedinična cijena komunalnog doprinosa po m3 za pojedine zone i namjene objekta, koji se plaća jednokratno i iznosi:

- za objekte pretežito stambene namjene:

1. za prvu zonu 1,00 kn,

2. za drugu zonu 1,00 kn,

3. za treću zonu 1,00 kn,

- za ostale objekte:

1. za prvu zonu 0,50 kn,

2. za drugu zonu 0,50 kn

3. za treću zonu 0,50 kn.

**IV. NAČIN I ROKOVI PLAĆANJA KOMUNALNOG DOPRINOSA**

**Članak 8.**

Visina komunalnog doprinosa utvrđuje se umnoškom jedinične vrijednosti komunalnog doprinosa iz članka 7. ove Odluke i obujma građevine.

**Članak 9.**

Rješenje o komunalnom doprinosu donosi jedinstveni upravni odjel Općine Biskupija(u daljem tekstu:upravno tijelo) u skladu s odlukom o komunalnom doprinosu u postupku pokrenutom po službenoj dužnosti ili po zahtjevu stranke.

Rješenje o komunalnom doprinosu donosi se po pravomoćnosti građevinske dozvole odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.

Iznimno od prethodnog stavka, rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole odnosno nakon što se građevina te namjene počela koristiti, ako se koristi bez uporabne dozvole.

**Članak 10.**

Rješenje o komunalnom doprinosu sadrži:

1. podatke o obvezniku komunalnog doprinosa,

2. iznos sredstava komunalnog doprinosa koji je obveznik dužan platiti,

3. obvezu, način i rokove plaćanja komunalnog doprinosa,

4. prikaz načina obračuna komunalnog doprinosa za građevinu koja se gradi ili je izgrađena s iskazom obujma odnosno površine građevine i jedinične vrijednosti komunalnog doprinosa.

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

**Članak 11.**

Rješenje o komunalnom doprinosu donosi se i ovršava u postupku i na način propisan zakonom kojim se kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka može se izjaviti žalba upravnom tijelu Šibensko-kninske županije nadležnom za poslove komunalnog gospodarstva.

**Članak 12.**

Komunalni doprinos plaća se u cijelosti. Na zahtjev obveznika komunalnog doprinosa može se odobriti obročno plaćanje. Obaveza plaćanja komunalnog doprinosa po rješenju počinje teći od dana izvršnosti rješenja iz članka 9. ove Odluke te je obveznik dužan platiti komunalni doprinos u roku 15 dana od dana izvršnosti.

Ako obveznik komunalnog doprinosa ne izvrši svoju dospjelu obvezu iz rješenja o komunalnom doprinosu, naplata dugovanja ostvarit će se sukladno odredbama o prisilnoj naplati potraživanja.

**Članak 13.**

Obveznik plaćanja komunalnog doprinosa može ostvariti pravo na obročnu otplatu komunalnog doprinosa prilikom utvrđivanja obveze plaćanja komunalnog doprinosa ili ukoliko u roku od 15 dana od primitka rješenja o komunalnom doprinosu dostavi pisani zahtjev upravnom tijelu s dokazima o ispunjenju uvjeta iz članka 14. ove Odluke.

**Članak 14.**

Obvezniku plaćanja komunalnog doprinosa koji podnese zahtjev za obročno plaćanje komunalnog doprinosa, uz uvjet da je podmirio sva dospjela dugovanja prema Općini Biskupija, upravno tijelo odobriti će plaćanje komunalnog doprinosa, s rokom otplate maksimalno do 24 mjeseca.

Na dospjeli neplaćeni iznos komunalnog doprinosa plaća se zakonska zatezna kamata.

Za obročno plaćanje obveznik komunalnog doprinosa dužan je dostaviti odgovarajuće sredstvo osiguranja (garanciju banke, upis hipoteke na nekretninu, bjanko zadužnicu i dr.) a poradi osiguranja naplate cjelokupne tražbine Općine Biskupija s osnova komunalnog doprinosa.

**Članak 15.**

Obveznik komunalnog doprinosa može zatražiti prekid obročnog plaćanja i preostali iznos komunalnog doprinosa platiti odjednom.

Potvrdu o plaćenom komunalnom doprinosu izdaje upravno tijelo koji donosi rješenje o komunalnom doprinosu tek kad se ispune sve obveze koje su utvrđene istim.

**Članak 16.**

Investitor, obveznik plaćanja komunalnog doprinosa može snositi troškove gradnje objekata i uređaja komunalne infrastrukture iz Zakona o komunalnom gospodarstvu, za koje stječe pravo da mu se ti troškovi priznaju u iznos komunalnog doprinosa na osnovu suglasnosti općinskog načelnika ili Općinskog vijeća (ovisno o vrijednosti) i uz uvjete koji su utvrđeni ugovorom između obveznika komunalnog doprinosa i Općine Biskupija.

**V. OSLOBAĐANJE OD PLAĆANJA KOMUNALNOG DOPRINOSA**

**Članak 17.**

U pojedinim slučajevima, na traženje investitora, općinski načelnik na iznose čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o oslobađanju od plaćanja komunalnog doprinosa, a najviše do 500.000,00 kn, a Općinsko vijeće na iznose preko 500.000,00 kuna utvrđene cijene komunalnog doprinosa, mogu odobriti potpuno ili djelomično oslobađanje plaćanja komunalnog doprinosa u skladu s proračunskim mogućnostima za tekuću godinu i to u sljedećim slučajevima:

- ako je investitor pravna osoba u potpunom vlasništvu Općine Biskupija ili se izgradnja u cijelosti financira iz proračuna Općine Biskupija,

-ako se radi o građevini čija izgradnja bitno utječe na gospodarski razvoj i zapošljavanje stanovništva u Općini Biskupija,

-ako se radi o slučajevima kada je Općina Biskupija po posebnim propisima dužna osigurati i opremiti odgovarajuće građevinsko zemljište,

-ako se radi o gradnji objekta koji je namijenjen isključivo za obavljanje proizvodne djelatnosti, uz uvjet da će realizacija investicije dovesti do otvaranja novih radnih mjesta,

-za građevine namijenjene zdravstvenoj djelatnosti, socijalnoj skrbi, kulturi, sportu, za građevine vjerske i sakralne namjene, za građevine za pedagoško i osnovno obrazovanje, za građevine od posebnog interesa za Općinu Biskupija,

- HRVI iz Domovinskog rata koji to pravo ostvaruju sukladno odredbama važećeg Zakona o pravima hrvatskih branitelja iz Domovinskog rata i članova njihovih obitelji i to u slučaju kada grade odgovarajući stan radi stambenog zbrinjavanja. Odgovarajućim stanom, odnosno stambenom površinom smatra se stan u smislu odredaba Uredbe o stambenom zbrinjavanju članova obitelji smrtno stradalog, zatočenog ili nestalog hrvatskog branitelja iz Domovinskog rata i HRVI iz Domovinskog rata.

-kad je investitor fizička osoba koja gradi obiteljsku kuću po osnovi prava na stambeno zbrinjavanje.

Obveznik je dužan prilikom podnošenja zahtjeva za oslobađanje od plaćanja komunalnog doprinosa dostaviti odgovarajuću dokumentaciju kojom dokazuje ispunjavanje uvjeta iz ovog članka.

Nakon što općinski načelnik ili općinsko vijeće donesu zaključak ili odluku o potpunom ili djelomičnom oslobađanju od plaćanja komunalnog doprinosa, upravno tijelo donijeti će rješenje o oslobađanju (potpunom ili djelomičnom) od komunalnog doprinosa podnositelja zahtjeva za oslobođenje.

Ukoliko investitor u roku od 5 godina od dana ostvarivanja prava na potpuno ili djelomično oslobađanje od plaćanja komunalnog doprinosa predmetnu građevinu prenamijeni u neku drugu djelatnost, ostaje obveza plaćanja komunalnog doprinosa.

Rješenje o oslobađanju od plaćanja komunalnog doprinosa iz stavka 1. ovog članka Odluke donosi upravno tijelo.

**VI. PRIJELAZNE I ZAVRŠNE ODREDBE**

**Članak 18.**

Stupanjem na snagu ove Odluke prestaje važiti Odluka o komunalnom doprinosu („Službeni vjesnik Šibensko-kninske županije“ broj 11/11 i 6/13).

**Članak 19.**

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

**KLASA: 363-05/19-01/1**

**URBROJ: 2182/17-01-19-01**

**Orlić, 04. veljače 2019. godine**

**OPĆINSKO VIJEĆE OPĆINE BISKUPIJA**

**PREDSJEDNIK**

**Damjan Berić, dipl.oec.**