Na temelju članka 95. Zakona o komunalnom gospodarstvu („Narodne novine“, broj 68/18) i članka 32. Statuta 0pćine Biskupija („Službeni vjesnik Šibensko-kninske županije“, br. 9/09, 4/11, 8/12, 4/13 i 2/18), Općinsko vijeće Općine Biskupija, na 20. sjednici održanoj 04. veljače 2019. godine, donosi

**ODLUKU**

**o komunalnoj naknadi**

**I. OPĆE ODREDBE**

**Članak 1.**

Odlukom o komunalnoj naknadi (u daljnjem tekstu: Odluka) određuju se:

– područja zona u Općini Biskupija u kojima se naplaćuje komunalna naknada,

– koeficijent zona (Kz) za pojedine zone u Općini Biskupija u kojima se naplaćuje komunalna naknada,

– koeficijent namjene (Kn) za nekretnine za koje se plaća komunalna naknada,

– rok plaćanja komunalne naknade,

– nekretnine važne za Općinu Biskupija koje se u potpunosti ili djelomično, oslobađaju od plaćanja komunalne naknade,

– opći uvjeti i razlozi zbog kojih se u pojedinim slučajevima može odobriti potpuno ili djelomično oslobađanje od plaćanja komunalne naknade.

**Članak 2.**

Komunalna naknada je novčano javno davanje koje se plaća za održavanje komunalne infrastrukture.

Komunalna naknada je prihod proračuna Općine Biskupija koji se koristi za financiranje održavanja i građenja komunalne infrastrukture, a može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Biskupija, ako se time ne dovodi u pitanje mogućnost održavanja i građenja komunalne infrastrukture.

**Članak 3.**

Komunalna naknada plaća se za.

-stambeni prostor,

-garažni prostor,

-poslovni prostor,

-građevinsko zemljište koje služi obavljanju poslovne djelatnosti,

-neizgrađeno građevinsko zemljište.

Komunalna naknada plaća se za nekretnine iz stavka 1. ovoga članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Biskupija.

Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima je uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiji izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševna zgrada.

**Članak 4.**

Komunalna naknada obračunava se po četvornom metru (m2) površine nekretnine za koju se utvrđuje obveza plaćanja komunalne naknade, i to za:

1. stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine", broj 40/97 i 117/05)

2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

Iznos komunalne naknade po četvornom metru (m2) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

**Članak 5.**

Općinsko vijeće Općine Biskupija do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.

Vrijednost boda iz stavka 1. ovoga članka određuje se u kunama po četvornom metru (m2) korisne površine stambenog prostora u prvoj zoni Općine Biskupija.

Ako Općinsko vijeće ne odredi vrijednost boda iz stavka 1. ovog članka do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

**Članak 6.**

Obveznik plaćanja komunalne naknade je vlasnik odnosno korisnik stambenog prostora, poslovnog prostora, garažnog prostora, građevinskog zemljišta koje služi obavljanju poslovne djelatnosti i neizgrađenog građevinskog zemljišta na području Općine Biskupija.

Korisnik nekretnine iz stavka 1. ovoga članka plaća komunalnu naknadu:

1. ako je na njega obveza plaćanja te naknade prenesena pisanim ugovorom

2. ako nekretninu koristi bez pravne osnove ili

3. ako se ne može utvrditi vlasnik.

Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine,

4. danom početka korištenja nekretnine koja se koristi bez pravne osnove.

Obveznik plaćanja komunalne naknade dužan je u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena namjene nekretnine) prijaviti Jedinstvenom upravnom odjelu Općine Biskupija.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

**Članak 7.**

Rješenje o utvrđivanju komunalne naknade, obustavi postupka, djelomičnom ili potpunom oslobađanju od plaćanja komunalne naknade donosi Jedinstveni upravni odjel Općine Biskupija u skladu s ovom Odlukom i Odlukom o vrijednosti boda komunalne naknade (B).

Rješenje o komunalnoj naknadi donosi se do 31. ožujka tekuće godine ako se odlukom Općinskog vijeća mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

Rješenje o komunalnoj naknadi donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drukčije.

Rješenjem o komunalnoj naknadi utvrđuje se:

1. iznos komunalne naknade po četvornome metru (m2) nekretnine

2. obračunska površina nekretnine

3. godišnji iznos komunalne naknade

4. mjesečni iznos komunalne naknade odnosno iznos obroka komunalne naknade ako se naknada ne plaća mjesečno i

5. rok za plaćanje mjesečnog iznosa komunalne naknade odnosno iznosa obroka komunalne naknade ako se naknada ne plaća mjesečno.

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m2) površine nekretnine.

Ništavo je rješenje o komunalnoj naknadi koje nema sadržaj propisan stavkom 4. ovoga članka.

Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba upravnom tijelu županije nadležnom za poslove komunalnog gospodarstva.

**II. PODRUČJA ZONA**

**Članak 8.**

Komunalna naknada plaća se na cijelom području Općine Biskupija, odnosno na području naselja Biskupija, Orlić, Markovac, Riđane, Uzdolje, Zvjerinac, Ramljane i Vrbnik.

U Općini Biskupija utvrđuju se dvije zone u kojima se plaća komunalna naknada i to:

I. zona – obuhvaća zone gospodarske namjene, zone poslovne namjene, zone javne i društvene namjene i zone infrastrukturnih sustava,

II. zona – obuhvaća područja naselja Biskupija, Orlić, Markovac, Riđane, Uzdolje, Zvjerinac, Ramljane i Vrbnik izvan područja obuhvaćenog I. zonom.

Za određivanje granica zona iz stavka 2. ovog članka primjenjuju se odredbe dokumenata prostornog uređenja Općine Biskupija.

**III. KOEFICIJENTI ZONA (Kz) ZA POJEDINE ZONE**

**Članak 9.**

Koeficijenti zona (Kz) za pojedine zone su:

* za I. zonu 1,00
* za II: zonu 0,15

**IV. KOEFICIJENT NAMJENE**

**Članak 10.**

Koeficijent namjene (Kn) ovisno o vrsti nekretnine i djelatnosti koja se obavlja iznosi za:

1. stambeni prostor - 1,00
2. stambeni i poslovni prostor koji koriste neprofitne udruge građana - 1,00
3. garažni prostor - 1,00
4. poslovni prostor koji služi za proizvodne djelatnosti - 5,00
5. poslovni prostor koji služi za djelatnosti koje nisu proizvodne - 6,00
6. građevinsko zemljište koje služi obavljanju poslovne djelatnosti koeficijent namjene se određuje u visini od 10% koeficijenta namjene koji je određen za poslovni prostor kojemu građevinsko zemljište služi u obavljanju poslovne djelatnosti.
7. neizgrađeno građevinsko zemljište -0,05

**Članak 11.**

Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od 6 mjeseci u kalendarskoj godini, uz predočen dokaz, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno neizgrađeno građevinsko zemljište.

**Članak 12.**

Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području Općine Biskupija.

**V. ROK PLAĆANJA KOMUNALNE NAKNADE**

**Članak 13.**

Komunalnu naknadu obveznici plaćanja komunalne naknade plaćaju u mjesečnom iznosu do 15-og dana u mjesecu za prethodni mjesec.

Na zakašnjele uplate plaća se zakonska zatezna kamata.

**VI. OSLOBAĐANJE OD PLAĆANJA**

**Članak 14.**

Kao nekretnine važne za Općinu Biskupija koje se u cijelosti oslobađaju plaćanja komunalne naknade su:

* nekretnine u vlasništvu Općine Biskupija ili nekretnine dane na korištenje Općini Biskupija,
* nekretnine u kojima obavljaju djelatnost javne ustanove, trgovačka društva i druge pravne osobe u vlasništvu Općine Biskupija,
* nekretnine koje služe za obavljanje vjerske djelatnosti,
* nekretnine koje se koriste za obavljanje vatrogasne djelatnosti,
* nekretnine koje služe za potrebe udruga invalidnih i hendikepiranih osoba,
* nekretnine u kojima djelatnost obavljaju udruge iz oblasti sporta, kulture i fizičke kulture, humanitarne i slične udruge, izuzev udruga koje imaju registriranu gospodarsku djelatnost,
* nekretnine koje koriste pravne osobe koje obavljaju djelatnosti javnog predškolskog i osnovnoškolskog obrazovanja.

**Članak 15.**

Na zahtjev vlasnika, odnosno korisnika nekretnine, isti će se privremeno osloboditi od plaćanja komunalne naknade iz sljedećih razloga:

1. ako su korisnici prava na zajamčenu minimalnu naknadu, što dokazuju rješenjem ili potvrdom,
2. ako živi u samačkom kućanstvu bez prihoda ili s prihodom do uključivo 1.000,00 kuna, što dokazuju odgovarajućom potvrdom,
3. ako primanja po članu zajedničkog kućanstvu mjesečno ne prelaze 1.000,00 kuna po bilo kojoj osnovi, što dokazuju odgovarajućom potvrdom.

Za slučajeve iz stavka 1. točke 1., 2., 3. ovog članka, oslobađanje od obveze plaćanja komunalne naknade prema Općini Biskupija se ostvaruje temeljem podnesenog zahtjeva i priložene navedene dokumentacije.

Upravni odjel u čijoj su nadležnosti poslovi komunalnog gospodarstva će donijeti rješenje o privremenom oslobađanju od obveze plaćanja komunalne naknade za tekuću godinu.

Zahtjevi se podnose od početka siječnja do zadnjeg dana u veljači za tekuću godinu, a iznimno i nakon navedenog roka u kojem se slučaju oslobađanje od plaćanja komunalne naknade priznaje od dana podnošenja zahtjeva pa do kraja tekuće godine.

Sredstva iz kojih će se namiriti iznos za slučaj privremenog oslobađanja od plaćanja komunalne naknade iz stavka 1. ovog članka, osiguravaju se u proračunu Općine Biskupija.

**VII. PRIJELAZNE I ZAVRŠNE ODREDBE**

**Članak 16.**

Danom stupanja na snagu ove Odluke prestaje važiti Odluka o komunalnoj naknadi („Službeni vjesnik šibensko-kninske županije“ broj 9/02, 16/06 i 13/13 ).

**Članak 17.**

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

**KLASA: 363-03/19-01/1**

**URBROJ: 2182/10-01-19-**

**Orlić, 04.veljače 2019. godine**

**OPĆINSKO VIJEĆE OPĆINE BISKUPIJA**

**Predsjednik**

**Damjan Berić, dipl. oec.**